ባንኩ  ኮቪድ 19ኝን ለመከላከል የስምንት ሚሊየን    ብር ድጋፍ አደረገ  .    የሚገለገልበትን ባለሰባት ወለል ሁለት ህንፃዎቹንም ለድጋፍ አዘጋጅቷል
አዲስ አበባ፡- የኦሮሚያ ሕብረት ሥራ ባንክ የኮሮና ቫይረስ ወረርሽኝን ለመከላከል ለሚደረገው ጥረት የሚያግዝ አገልግሎት የሚሰጥባቸውን ሁለት ህንፃዎቹን ማዘጋጀቱንና በገንዘብም ስምንት ሚሊየን ብር ድጋፍ ማድረጉን አስታወቀ። ባንኩ ለደንበኞቹ የብድር ወለድ መቀነሱን፣ የኤሌክትሮኒክስ አገልግሎትንም ነፃ ማድረጉንና በሽታው እስኪወገድም የሚጠበቅበትን ሁሉ ለማድረግ ዝግጁ መሆኑን ገልጿል። 
የባንኩ ፕሬዚዳንት አቶ ደርቤ አስፋው ባንኩ የኮሮና ወረርሽኝ በሽታን ለመከላከል የሚደረገው ጥረት አካል ሆኖ እያበረከተ ያለውን አስተዋጽኦ አስመልክተው ትናንት በሰጡት ጋዜጣዊ መግለጫ እንደገለፁት፣ ባንኩ እስካሁን በገንዘብ ስምንት ሚሊየን ብር ድጋፍ ያደረገ ሲሆን፣ ከዚህ ውስጥ አምስት ሚሊየኑ በፌዴራል መንግሥት በጤና ሚኒስቴር ለተቋቋመው ግብረ ኃይል፣ ሦስት ሚሊየኑን ደግሞ ለኦሮሚያ በሽታውን ለመከላከል ለተቋቋመ ኮሚቴ አስረክቧል። በኦሮሚያ ክልል በተለያዩ አካባቢዎች አገልግሎት የሚሰጥባቸውን ባለሰባት ወለል ሁለት ህንፃዎችም ለድጋፉ ዝግጁ አድርጓል።
ችግሩ እስኪወገድ ለሚደረገው ሀገራዊ ምላሽ ሁሉ ባንኩ ተሳትፎውና ድጋፉ እንደማይቋረጥ የጠቆሙት ፕሬዚዳንቱ ከሦስት ሚሊየን ብር በላይ ወጭ በማድረግ ሠራተኞቹንና ደንበኞቹን ከበሽታው ለመታደግ የሚረዱ የቅድመ ጥንቃቄ ቁሳቁሶችንም በማቅረብ አገልግሎቱንም ከጠዋት ሁለት ሰዓት እስከ ቀኑ አስራ አንድ ሰዓት በመስጠት ማህበራዊ ኃላፊነቱን በመወጣትላይ መሆኑንም አመልክተዋል።
ባንኩ የአገልግሎት ክፍያን ወለድ መቀነሱንና በኤሌክትሮኒክስ አገልግሎት ለሚጠቀሙ ደንበኞቹም አገልግለቱን ነፃ ማድረጉን የገለፁት ፕሬዚዳንቱ በተለይ በጣም ለተጎዱ የህብረት ሥራ ማህበራት፣ የሀገር ውስጥ ንግድ፣ የሆቴል ዘርፍ፣ አምራች ኢንዱስትሪዎች፣ በግብር፣ በህንፃ ግንባታ፣ በተሽከርካሪ፣ በገቢ ንግድ ላይ ለሚገኙ እንዲሁም የቤትና የግል ብድሮች ላይ እስከ አምስት በመቶ ቅናሽ ማድረጉን አስረድተዋል።
ፕሬዚዳንቱ በየቅርጫፎቹ ባደረጉት ቅኝት አንዳንድ ደንበኞች ለቅድመ ጥንቃቄ የተዘጋጁትን ያለመጠቀም ሁኔታ ማስተዋላቸውን ጠቁመው፣ በሽታው በቀላሉ የሚታይ እንዳልሆነ ህብረተሰቡ ሊገነዘብ እንደሚገባ መልዕክት አስተላልፈዋል።
ፕሬዚዳንቱ በመግለጫቸው ባንኩ በሽታው ከመከሰቱ በፊት በቀን እስከ ሦስት ነጥብ ስድስት ቢሊዮን ብር የገንዘብ ዝውውር ነበረው። በአሁኑ ወደ አንድ ነጥብ ሰባት ቢሊዮን ብር ወርዷል። በወለድ ቅናሹም እስከ ሁለት ሚሊየን ብር ባንኩ መተውኑም አመልክተዋል። እርምጃው ትርፍን ብቻ ያላገናዘበ እንደሆነም ማሳያ ነው ብለዋል።አዲስ ዘመን ሚያዝያ 8/2012 ለምለም ምንግሥቱ